***Հավելված***

***Չարենցավան համայնքի ավագանու***

***2025թվականի փետրվարի 18-ի թիվ 15-Ն որոշման***

**ՉԱՐԵՆՑԱՎԱՆ ՀԱՄԱՅՆՔԻ ԿԱՄԱՎՈՐ ԽՆԴԻՐՆԵՐԸ, ԴՐԱՆՑ ԼՈՒԾՄԱՆՆ ՈՒՂՂՎԱԾ ՍԵՓԱԿԱՆ ԼԻԱԶՈՐՈՒԹՅՈՒՆՆԵՐԸ ԵՎ ԴՐԱՆՑ ԻՐԱԿԱՆԱՑՄԱՆ ԿԱՐԳԸ**

**1.**Սույն կարգով սահմանվում են Չարենցավան համայնքի (այսուհետ` համայնքի) կամավոր խնդիրները, դրանց լուծմանն ուղղված սեփական լիազորությունները և դրանց իրականացման կարգը:   
**2.**Համայնքի կամավոր խնդիրները ուղղակիորեն պայմանավորված չեն համայնքային կյանքի բնականոն ընթացքի հետ։ Դրանք կարող են իրականացվել միայն պարտադիր խնդիրների լուծման համար անհրաժեշտ ֆինանսական միջոցներից բացի, հավելյալ ֆինանսական միջոցների առկայության դեպքում:   
**3.**Յուրաքանչյուր տարի կամավոր խնդիրների իրականացման համար համայնքի բյուջեից հատկացվող ֆինանսական միջոցների չափը չի կարող գերազանցել այդ տարվա համայնքի բյուջեով նախատեսված սեփական եկամուտների 10%-ը:   
**4.**Այն դեպքում, երբ կամավոր խնդիրների լուծման նպատակով համայնքի ղեկավարի կողմից սեփական լիազորությունների իրականացման համար չի պահանջվում ֆինանսական միջոցների հատկացում՝ համայնքի ղեկավարը դրանք իրականացնում է ինքնուրույն և սեփական պատասխանատվությամբ:   
***5. Համայնքի կամավոր խնդիրներ են սահմանվում՝***

1)բազմաբնակարան շենքերի և հասարակական շինությունների պահպանումը

2)պետական ենթակայության շինությունների, օբյեկտների, տարածքների և ենթակռուցվածքների պահպանման և վերանորոգման աջակցությունը

3)բարձր առաջադիմություն ունեցող ուսանողների ֆինանսական խրախուսումը

4)թափառող կենդանիների (շների) վնասազերծման և ստերջացմանն ուղղված աշխատանքների կազմակերպումը

5)կյանքի դժվարին իրավիճակում հայտված անձանց և ընտանիքների աջակցությունը /հատուցումը/

6)հրատապ արձագանք պահանջող իրավիճակներում /տարերային և տեխնածին վտանգով պայմանավորված աղետներ, տնտեսական ցնցումներ և այլն/ բնակչությանը աջակցության տրամադրումը:

**6.**Որպես համայնքի կամավոր այլ խնդիր ավագանու կողմից սահմանելու համար առաջարկություն կարող են ներկայացնել համայնքի ղեկավարը, համայնքի ավագանու անդամները, բնակիչները, հասարակական կազմակերպությունները և միավորումները, ինչպես նաև քաղաքացիական հասարակության այլ ինստիտուտներ:   
**7**.Այն դեպքում, երբ կամավոր խնդրի սահմանումը նախաձեռնում է համայնքի ղեկավարը կամ համայնքի ավագանու անդամը, նախաձեռնողը համայնքի ավագանու քննարկմանն է ներկայացնում կամավոր խնդրի սահմանման վերաբերյալ առաջարկությունը` նշելով դրա նպատակը, իրականացման համար անհրաժեշտ ֆինանսական միջոցի չափը և անհրաժեշտության հիմնավորումը հավաստող փաստաթղթեր:   
**8.**Այն դեպքում, երբ կամավոր խնդրի սահմանելու առաջարկությունը նախաձեռնում են բնակիչները, հասարակական կազմակերպությունները և միավորումները, ինչպես նաև քաղաքացիական հասարակության այլ ինստիտուտները, ապա վերջիններիս կողմից լիազորված ներկայացուցիչը համայնքի ղեկավարին է ներկայացնում կամավոր խնդրի սահմանման վերաբերյալ դիմում` նշելով դրա նպատակը և անհրաժեշտության հիմնավորումը, խնդրի կարգավորման համար անհրաժեշտ ֆինանսական միջոցի չափը և անհրաժեշտության հիմնավորումը հավաստող փաստաթղթեր:   
**9.**Սույն կարգի 5-րդ կետում սահմանված կամավոր խնդիրների լուծման նպատակով համայնքի ղեկավարի սեփական լիազորություններն են՝   
1)համայնքում՝ ավագանու սահմանած չափորոշիչներին համապատասխան ստեղծվում է համայնքի ղեկավարին կից սոցիալական աջակցության մշտական հանձնաժողով.   
2) սոցիալական աջակցության մշտական հանձնաժողովի եզրակացության հիման վրա, սույն կարգով սահմանված դրույթներին համապատասխան համայնքի ղեկավարը կամ համայնքի ավագանին որոշում է կայացնում սոցիալական աջակցություն տրամադրելու վերաբերյալ.   
3)սահմանաված կարգով ընթացք է տալիս սույն կարգի 7-րդ և 8-րդ կետերով նախատեսված նախաձեռնություններին։   
**10.**Սույն կարգի 5-րդ կետի 5-րդ ենթակետով սահմանված կամավոր խնդիրների լուծման նպատակով համայնքի ղեկավարի որոշմամբ սոցիալական աջակցություն /ծառայություններ/ տրամադրվում է մինչև 30 000 (երեսուն հազար) դրամի չափով՝

**դրամական հատուցմամբ, աջակցության քարտի կամ վկայագրի միջոցով։**

**11.**Բացառիկ դեպքերում՝ արտակարգ կամ չնախատեսված իրավիճակների առաջացմամբ, առողջական և սոցիալական խնդիրներով պայմանավորված, սոցիալական աջակցության մշտական հանձնաժողովի հատուկ եզրակացության հիման վրա՝ նախագահի ներկայացմամբ, ավագանու որոշմամբ կարող է տրամադրվել մինչև 200 000 (երկու հարյուր հազար) դրամի չափով միանվագ աջակցություն/հատուցում/:  
**12.**Դրամական աջակցություն /հատուցում/ ցուցաբերելու դեպքում գումարը տրամադրվում է անկանխիկ:

**13.**Մեկ բյուջետային տարվա ընթացքում միևնույն անձը (ընտանիքը) սույն կարգի 10-րդ կետով սոցիալական աջակցությունից կարող է առավելագույնը օգտվել երեք անգամ:   
**14.**Սոցիալական աջակցությունից չեն կարող օգտվել Չարենցավան համայնքի բնակիչ չհանդիսացող քաղաքացիները: